Allen den, die disen brief ansechent odˀ hoͤrent lesen, ✳ nû odˀ hie nach, ✳ kûnde ich, Johans Meyer vō Reitnoͧwe, schultheis ze Sùrse, daz fûr mich kam
fûr offen gerichte, do ich ze gerichte sas ze Sùrse in dˀ stat, ✳ dû erber froͧwe, froͧ Heilga von Schenken, Jacobs seligē von Senchen, eines edeln knechtes,
elichû wirtin, ✳ mit ir kinden, Jeglin, Heinin un̄ Jennin, ir sûnen, und Greton ir tochtˀ ✳ und bevogtot sich da vor offennē gerichte mit rechtˀ urteil und dû
egenāten ire kint, ✳ want si und irû kint ir rechtes vogetes nit han mochton und ward ir un̄ ir kinden, den egen̄, vor gericht mit urteil ze vogt gegeben
junghˀ Uͦlrich von Bûttenkon von Schenchen, ✳ un̄ vˀzech sich dˀ selb junghˀ Uͦlrich vō Bùttenkon, egen̄, ✳ mit sinˀ hant un̄ dˀ vorbenēten froͧwen, froͧ Helgen, und
ir kinden, dˀ obgenāten, ✳ eins vierden teils eines legenzechenden, gelegen ze Seon in dem dorfe, dˀ die selben froͧwen un̄ ire kint an horte, den si recht un̄ redelich hant ze koͧffen gegeben, ✳ den erwirdigen, geistlichē froͧwen, ✳ ✳ der eptischin ✳ un̄ dem ✳ ✳ convēte ✳ dez klosters ze Kûngesvelt, gelegē in Kostenzer bystoͧm,
umb hûndert un̄ viertzig phûnt phen̄ingen, nûwer Zofinger genger un̄ genemer, ✳ dˀ si oͧch vō inen gar un̄ gentzlich gewˀt sint, ✳ dez si vˀjechent an disem gegenwertigē briefe, ✳ un̄ in iren nûtz un̄ notdùrft bekeret sint und oͧch den selben zechendē ze lechen hatton ✳ vō ûnsˀn hochgebornē un̄ genedigē hˀren dē herztogon
vō Oͤsterrich. und hant sich oͧch vˀzigen dez vorgen̄ vierden teils dez zechendē mit allen den rechten, ✳ ehaften ✳ un̄ gewanheitten, so dar zuͦ hoͤrent vor offennē
gericht, ✳ alz mit urteil erteilet wart an dez erbˀen mans hant, Johansen Weglers, ✳ dˀ duͦ ze male schultheis ze Lentzbûrg waz, dˀ oͧch die vertgûng un̄ ufgebûng
uf nam un̄ enphieng ✳ zuͦ den handen ✳ dˀ egen̄ erbˀen un̄ geistlichē froͧwen, ✳ ✳ dˀ eptischin un̄ dez ✳ ✳ conventz ze Kûngesvelt, mit gûnst und willē dˀ hochgebornō
un̄ unsnˀ genedigen hˀren, ✳ dˀ hertzogē von Oͤsterrich. ✳ ich, Uͦlrich vō Bûtenkon, ✳ und ich, froͧ Heilga, un̄ die egenāten minû kint mit mir ✳ vˀjechen offenlich
an disem briefe ✳ aller dirre vorgeschribnˀ dingē un̄ loben si stet ze habene bi guͦten trûwē un̄ an alle gevˀde ✳ und niemˀ da widˀ ze tuͦnde, wedˀ mit wortē,
noch mit werchen, noch mit keinem geislichen odˀ weltlichē gerichte, ✳ noch mit enkeinen gewanheitten stetten ✳ und landez, ✳ noch mit enkeinē andren
sachen, damit dirre vorgeschribē koͧf keines weges moͤcht geirret odˀ gekrenchet wˀden. ✳ oͧch beschach disû vorgeschribē vertgûnge vor offennē gericht,
do zegegen warē diss erberen lûte, ✳ die dirre dingē gezûge sint ✳ hrˀ Johans vō Ruͦde, rittˀ, ✳ hˀr Chuͦnrat vō Slat, phruͦndherre ze Sûrse, ✳ Heinrich von
Knûtwil, ✳ Heinrich dˀ wirt von Saffaton, ✳ Berchtold vō Saffatō, ✳ Uͦlrich Zûricher, ✳ Bylgerin Torman, Hesse der Alte, ✳ Johans froͧ Guͦtten, ✳ Uͦlrich von Knûtwil, bûrgˀ ze Surse, un̄ andˀ erber lût genuͦge, ✳ die zegegē warē, do diz beschach. ✳ und har ûber ze einˀ merer gezûgsami ✳ un̄ sicherheit aller dirre vorgeschribnˀ dingē ✳ han ich, dˀ dike genāt Johans Meyer vō Rêttnoͧwe, schulth̄ ze Sûrse, min ingesigel gehenket an disen brief. ✳ ich, dû egen̄ froͧ Heilga un̄ dû obgen̄
mine kint mit mir han erbetten den egen̄ unsnˀ vogt Uͦlrichē vō Bûtenkon, ✳ daz er oͧch fûr ûns sin ingesigel henke an disen brief. ✳ ich, Uͦlrich vō Bûttenkon,
dˀ egen̄ vogt dˀ vorgen̄ froͧ Heilgen un̄ ir kinden, han min ingesigel dûrch bêtte willen ✳ dˀ egen̄ froͧ Heilgen un̄ ir kinden, Jeglis, ✳ Heinis ✳ ✳ un̄ Jennis, ir
sûnon, ✳ un̄ Greton, ir tochter, ✳ und oͧch fûr mich selben gehenchet an disen brief, ✳ der gegeben wart ze Sûrse ✳ am nechsten zistage vor unsˀ froͧwen tage
ze mertzen, ✳ do man zalte von gottes gebûrte drûzechen hundert jar ✳ und dar nach in dem vierzigosten jare. ✳